***Congratulations: 50 Years of the Eurovision Song Contest*** var et direktesendt tv-show i anledning 50-årsjubileet til Eurovision Song Contest. Showet ble sendt direkte fra Forum København i Danmark lørdag 22. oktober 2005. Programledere var Katrina Leskanich, som vant konkurransen som en del av Katrina and the Waves i 1997, og latviske Renārs Kaupers som ble nummer tre i 2000 med gruppa BrainStorm. I programmet konkurrerte 14 tidligere Eurovision-sanger om å bli den beste sangen fra konkurransens 50 første år. Konkurransen ble avgjort av tv-seernes stemmer, og vinneren ble «Waterloo» med ABBA som seiret i Eurovision Song Contest 1974. Showet ble sendt direkte i 31 EBU-land, men store land som Storbritannia, Frankrike og Italia sendte ikke programmet. Rundt 2,5 millioner telefonstemmer kom inn under sendingen.

Bakgrunn
--------

I 2005 ble den 50. utgaven av Eurovision Song Contest arrangert i Kiev i Ukraina. For å markere jubileet bestemte Den europeiske kringkastingsunion seg for å lage et eget jubileumsshow. Opprinnelig skulle showet arrangeres av BBC 16. oktober 2005 i Royal Albert Hall i London. Kort tid etter viste det seg at konsertarenaen ikke var tilgjengelig likevel, og til slutt annonserte EBU at Danmarks Radio skulle arrangere showet i stedet. Danmarks erfaring som arrangør av Eurovision Song Contest 2001 og Junior Eurovision Song Contest 2003 var avgjørende for at landet ble tildelt arrangørjobben. Dana International, som vant konkurransen i 1998, hevdet at EBU fratok BBC arrangørjobben, fordi BBC ønsket å lage et humoristisk show som skulle gjøre narr av konkurransen. Dette konseptet skal imidlertid ikke ha blitt godt mottatt i EBU. BBC endte også med ikke å sende showet fra København. I stedet laget den britiske kringkasteren sitt eget jubileumsprogram, kalt *Bang-a-Bang: 50 Years of Eurovision*.

Under jubileumsshowet i København bestemte EBU at 14 tidligere Eurovision-sanger skulle konkurrere om å bli den beste sangen fra konkurransens første 50 år. I mai 2005 åpnet EBU en internettavstemning der leserne skulle stemme fram ti sanger, to fra hver tiårsperiode fra 1956 til 2005. De fire siste sangene ble valgt av EBUs referansegruppe, og alle 14 finalistene ble offentliggjort 16. juni 2005. Av finalistene var det elleve vinnerlåter, mens tre ikke hadde vunnet konkurransen: «Nel blu dipinto di blu» (nummer 3 i 1958), «Congratulations» (nummer 2 i 1968) og «Eres tú» (nummer 2 i 1973).

Johnny Logan hadde to av sine vinnerlåter med i konkurransen: «What's Another Year» fra 1980, og «Hold Me Now» fra 1987.

Sendingen
---------

Domenico Modugnos «Nel blu dipinto di blu» – best kjent som «Volare» – ble kåret til den nest beste sangen fra konkurransens 50 første år. Her fra finalen i 1958.
Programmet var lagt opp som en konsert der tidligere deltakere kom på scenen og sang deler av sine bidrag. Blant artistene på scenen i Forum København var: Carola Häggkvist, Massiel, Dana International, Birthe Wilke, Anne-Marie David, Sandra Kim, Elisabeth Andreassen, Hanne Krogh, Olsen Brothers, Sertab Erener, Elena Paparizou og Lys Assia.

I tillegg hadde DR på plass et mindre konsertorkester som akkompagnerte flere av sangene. Underveis i programmet ble det gjensyn med flere sang-medleyer og høydepunkter fra konkurransens historie samt videointervjuer med tidligere deltakere som Cliff Richard og Nicole. 

Under sendingen ble også de 14 deltakerlåtene spilt, og tv-seerne fikk deretter ringe inn og stemme på sine favoritter. Hvert land stemte som i hovedkonkurransen: 1–8, 10 og 12 poeng til sine ti favorittsanger. I motsetning til Eurovision Song Contest, kunne også land stemme på eventuelle bidrag fra egne land. Det betydde for eksempel at svenske tv-seere kunne stemme på ABBA og «Waterloo». De fem sangene med flest poeng, gikk videre til en superfinale. Det var ingen tradisjonell avstemning der en kalte opp hvert stemmegivende land. I stedet ble de fem finalistene lest opp i vilkårlig rekkefølge.

I superfinalen fikk tv-seerne fikk stemme på nytt. Her ga hvert land 6, 7, 8, 10 og 12 poeng til de fem finalistene. Heller ikke her var det noen åpen avstemning, i stedet leste programlederne opp tredjeplassen og andreplassen – og til slutt vinneren. EBU offentliggjorde imidlertid de fulle resultatene og poengene fra hvert land etter sendingen.

Resultater
----------

### Første runde

Alle de 31 landene som kringkastet showet, stemte. Hvert land ga poeng i valørene 1–8, 10 og 12 poeng. Landene i rosa avanserte til superfinalen.

| Nr | Land | År | Artist | Sang | Språk | Poeng | Plass |
| --- | --- | --- | --- | --- | --- | --- | --- |
| 1 | Storbritannias flagg Storbritannia | 1968 | Cliff Richard | «Congratulations» | engelsk | 105 | 8 |
| 2 | Irlands flagg Irland | 1980 | Johnny Logan | «What's Another Year» | engelsk | 74 | 12 |
| 3 | Israels flagg Israel | 1998 | Dana International | «Diva» | hebraisk | 39 | 13 |
| 4 | Spanias flagg Spania | 1973 | Mocedades | «Eres tú» | spansk | 90 | 11 |
| 5 | Tysklands flagg Tyskland | 1982 | Nicole | «Ein bißchen Frieden» | tysk | 106 | 7 |
| 6 | Italias flagg Italia | 1958 | Domenico Modugno | «Nel blu dipinto di blu» | italiensk | 200 | 2 |
| 7 | Sveriges flagg Sverige | 1974 | ABBA | «Waterloo» | engelsk | 331 | 1 |
| 8 | Danmarks flagg Danmark | 2000 | Olsen Brothers | «Fly on the Wings of Love» | engelsk | 111 | 6 |
| 9 | Luxembourgs flagg Luxembourg | 1965 | France Gall | «Poupée de cire, poupée de son» | fransk | 37 | 14 |
| 10 | Tyrkias flagg Tyrkia | 2003 | Sertab Erener | «Everyway That I Can» | engelsk | 104 | 9 |
| 11 | Sveits’ flagg Sveits | 1988 | Celine Dion | «Ne partez pas sans moi» | fransk | 98 | 10 |
| 12 | Irlands flagg Irland | 1987 | Johnny Logan | «Hold Me Now» | engelsk | 182 | 3 |
| 13 | Storbritannias flagg Storbritannia | 1976 | Brotherhood of Man | «Save Your Kisses for Me» | engelsk | 154 | 5 |
| 14 | Hellas’ flagg Hellas | 2005 | Helena Paparizou | «My Number One» | engelsk | 167 | 4  |

### Superfinalen

Alle land stemte på nytt under superfinalen og ga poeng i valørene 6, 7, 8, 10 og 12.

| Nr | Land | År | Artist | Sang | Språk | Poeng | Plass |
| --- | --- | --- | --- | --- | --- | --- | --- |
| 1 | Italias flagg Italia | 1958 | Domenico Modugno | «Nel blu dipinto di blu» | italiensk | 267 | 2 |
| 2 | Sveriges flagg Sverige | 1974 | ABBA | «Waterloo» | engelsk | 329 | 1 |
| 3 | Irlands flagg Irland | 1987 | Johnny Logan | «Hold Me Now» | engelsk | 262 | 3 |
| 4 | Storbritannias flagg Storbritannia | 1976 | Brotherhood of Man | «Save Your Kisses for Me» | engelsk | 230 | 5 |
| 5 | Hellas’ flagg Hellas | 2005 | Helena Paparizou | «My Number One» | engelsk | 245 | 4  |

Se også
-------

* *Songs of Europe* (1981)
* *Eurovision Song Contest's Greatest Hits* (2015)
* *Eurovision: Europe Shine a Light* (2020)

Referanser
----------

1. ↑  «Participating broadcasters». 13. oktober 2005. Arkivert fra originalen 13. oktober 2005. Besøkt 12. november 2017.
2. 1 2 3  «Congratulations Show». eurovision.tv. Besøkt 8. mars 2017.
3. ↑  «ABBA's 'Waterloo' Named Best Eurovision Song». Billboard. 25. oktober 2005. Besøkt 8. mars 2017.
4. ↑  Sietse Bakker (18. juni 2004). «50th anniversary show in London». esctoday.com. Besøkt 8. mars 2017.
5. ↑  «BBC One – Boom Bang a Bang: 50 Years of Eurovision». BBC. Besøkt 8. mars 2017.
6. ↑  «Congratulations (opptak av hele showet)». EBU/DR via YouTube. 15. mai 2013. Besøkt 8. mars 2017.

| * v
* d
* r
Eurovision Song Contest |
| --- |
| 1950-årene | 
* 1956: «Refrain»
* 1957: «Net als toen»
* 1958: «Dors, mon amour»
* 1959: «Een beetje»

 |  |
| 1960-årene | 
* 1960: «Tom Pillibi»
* 1961: «Nous les amoureux»
* 1962: «Un premier amour»
* 1963: «Dansevise»
* 1964: «Non ho l'età»
* 1965: «Poupée de cire, poupée de son»
* 1966: «Merci, Chérie»
* 1967: «Puppet on a String»
* 1968: «La, la, la»
* 1969: «Vivo cantando», «Boom Bang-a-Bang», «De troubadour» og «Un jour, un enfant»

 |
| 1970-årene | 
* 1970: «All Kinds of Everything»
* 1971: «Un banc, un arbre, une rue»
* 1972: «Après toi»
* 1973: «Tu te reconnaîtras»
* 1974: «Waterloo»
* 1975: «Ding-a-dong»
* 1976: «Save Your Kisses for Me»
* 1977: «L'oiseau et l'enfant»
* 1978: «A-ba-ni-bi»
* 1979: «Hallelujah»

 |
| 1980-årene | 
* 1980: «What's Another Year»
* 1981: «Making Your Mind Up»
* 1982: «Ein bißchen Frieden»
* 1983: «Si la vie est cadeau»
* 1984: «Diggi-loo diggi-ley»
* 1985: «La det swinge»
* 1986: «J'aime la vie»»
* 1987: «Hold Me Now»
* 1988: «Ne partez pas sans moi»
* 1989: «Rock Me»

 |
| 1990-årene | 
* 1990: «Insieme: 1992»
* 1991: «Fångad av en stormvind»
* 1992: «Why Me?»
* 1993: «In Your Eyes»
* 1994: «Rock 'n' Roll Kids»
* 1995: «Nocturne»
* 1996: «The Voice»
* 1997: «Love Shine a Light»
* 1998: «Diva»
* 1999: «Take Me to Your Heaven»

 |
| 2000-årene | 
* 2000: «Fly on the Wings of Love»
* 2001: «Everybody»
* 2002: «I Wanna»
* 2003: «Everyway That I Can»
* 2004: «Wild Dances»
* 2005: «My Number One»
* 2006: «Hard Rock Hallelujah»
* 2007: «Molitva»
* 2008: «Believe»
* 2009: «Fairytale»

 |
| 2010-årene | 
* 2010: «Satellite»
* 2011: «Running Scared»
* 2012: «Euphoria»
* 2013: «Only Teardrops»
* 2014: «Rise Like a Phoenix»
* 2015: «Heroes»
* 2016: «1944»
* 2017: «Amar pelos dois»
* 2018: «Toy»
* 2019: «Arcade»

 |
| 2020-årene | 
* ~~2020~~: *Avlyst*
* 2021: «Zitti e buoni»
* 2022: «Stefania»
* 2023: «Tattoo»
* 2024: *Avholdes 7.–11. mai 2024*

 |